Royal National Theatre

Royal National Theatre er et teater på South Bank i London. Det omtales til daglig som The National Theatre eller bare «The National». Teateret har tre scener og står for et variert program, med Shakespeare og andre klassikere, ledende samtidsdramatikere og klassiske musikaler.

Bygningen
National Theatre er tegnet av Denys Lasdun og åpnet i 1976. Arkitektens utstrakte bruk av ubehandlet betong både ute og inne har vekket mye strid; prins Charles beskrev en gang National Theatre som «et kjernekraftverk midt i London». Bygget er regnet som et framstående eksempel på brutalisme i arkitekturen, og har klare referanser til Le Corbusier. Med årene har kritikken stilnet, og bygningen er i dag listeført som et verneverdig bygg av National Trust.

Teateret har tre saler:
 Olivier Theatre (oppkalt etter dets første kunstneriske leder, Laurence Olivier) er den største, med plass til 1160 tilskuere. Den er modellert over det antikke greske teateret i Epidauros, med en åpen, sirkulær scene og vifteforma sal. Scena er dreibar og har en uavhengig dreibar ring rundt som også kan heises opp og ned.
Lyttelton Theatre (oppkalt etter Oliver Lyttelton, teaterets første styreleder) har et buet proscenium og sal med 890 plasser.
Cottesloe Theatre (oppkalt etter Lord Cottesloe, leder for South Bank Theatre Board) er en liten, fleksibel studioscene med plass til inntil 300 tilskuere.

Forgården mot elva brukes til regulære utendørsforestillinger i sommermånedene, og terrassene og foajeen har vært brukt til eksperimentelle oppsetninger.

 Kunstneriske ledere
 Laurence Olivier (1963–1973)
 Peter Hall (1973–1988)
 Richard Eyre (1988–1997)
 Trevor Nunn (1997–2003)
 Nicholas Hytner (2003–)

Bibliografi
John Elsom og Nicholas Tomalin (1978): The History of the National Theatre. ISBN 0-224-01340-8.
Tim Goodwin (1988): Britain's Royal National Theatre. The First 25 Years. ISBN 1-85459-070-7. 
Simon Callow og Richard Findlater (1997): The National. The Theatre and its Work, 1963-1997. ISBN 1-85459-318-8.

Eksterne lenker
 Hjemmeside

Kategori:Teatre i London
Kategori:Lambeth